
AVIZ

asupra propunerii legislative pentru modificarea şi completarea Legii nr. 19/2000 privind sistemul public de pensii şi asigurări sociale
  
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea  Legii nr.19/2000 privind sistemul public de pensii şi alte drepturi de asigurări sociale, trimisă cu adresa nr. P.L.x-703 din 4 noiembrie 2008, înregistrată  sub nr. 31/1083 din 7 noiembrie 2008.
Senatul a respins propunerea legislativă în şedinţa din 7.10.2008.

Camera Deputaţilor este Cameră decizională în cazul acestei iniţiative legislative conform prevederilor art. 75 alin. (1) şi (3) din Constituţia României, republicată, şi ale art. 92 alin.(9) pct. 2 din Regulamentul Camerei Deputaţilor, republicat.                                                                                                               
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 27 ianuarie 2009.

Membrii comisiei au examinat propunerea legislativă supusă avizării, expunerea de motive, avizul negativ al Consiliului Legislativ nr. 512/30.04.2008, punctul de vedere al Guvernului, transmis cu adresa nr. 1384/ 11.06.2008, prin care acesta nu susţine adoptarea iniţiativei legislative, precum  şi avizul negativ al Consiliului Economic şi Social, cu nr. 1204 din 17.06.2008.  

În urma dezbaterilor, cu unanimitate de voturi, s-a hotărât avizarea negativă a propunerii legislative, întrucât prevederile sale  creează discriminări între asiguraţii cu handicap bărbaţi şi femei, în contradicţie atât cu legislaţia internă cât şi cu cea comunitară.

În raport de obiectul şi conţinutul său, propunerea legislativă face parte din categoria legilor organice.

